## הצעה לישיבת מרכזים/ות ופורום מדריכי/ות שכבה: כיצד הרציונל השכבתי מתחבר למפעל חנוכה, ומהו מקום השכבה בתוכו?

**מתודה 1- שיתוף:**

נשאל: מהו הזיכרון הכי חזק/משמעותי/טוב שיש לי מחנוכה דרום כחניך/ה ולמה?

יתכן שעבור חלק ממשתתפי/ות המעגל זו תהיה הפעם הראשונה שהם/ן יוצאים/ות לחנוכה דרום ולכן ניתן להפנות לשאלות אחרות עבור אלה שלא יצאו לטיול מעולם-

* מה החוויה הכי חזקה/משמעותית שלך מטיול במדבר?
* מה החוויה הכי חזקה/משמעותית שלך מטיול שהיה במסגרת השכבה (כלומר לא בתפקיד)?
* מה החוויה הכי חזקה/משמעותית שלך מטיול כאשר היית בשכב"ג?

**מתודה 2- פירוק:**

נחלק את המשתתפים/ות לקבוצות קטנות לפי שכבות הגיל המודרך. כל קבוצה תקבל את הרציונל השכבתי (נספח 1) כפי שמופיע במסמך הדרכת השכבה התנועתי. מסמך הרציונל השכבתי מטרתו לכוון את הפעילות והתוכן של הדרכת השכבה באותה השנה בהתאם לשלב בו נמצאים/ות חברי/ות השכבה בפן החברתי, השבטי והתבגרותי.

נבקש מהמשתתפים/ות לקרוא ראשית את הרציונל ולדון בשאלות הבאות:

1. על מה שם דגש הרציונל השכבתי? מה הקווים המנחים המופיעים בו?
2. מהם הקווים המקבילים של התהליך האישי והתהליך השכבתי כפי שמופיע ברציונל? היכן הם משיקים/משלימים/נוגדים אחד את השני?
3. האם הרציונל השכבתי תואם את השכבות שלנו במצבן הנוכחי בשבט?
4. איך הרציונל השכבתי בא לידי ביטוי בחנוכה דרום? מה מקום השכבה בטיול ומדוע הוא ייחודי לחנוכה דרום?
5. כיצד מבנה הטיול תורם למימוש הרציונל השכבתי? האם קיימת היתכנות שהטיול עלול לעכב אותו?
6. כיצד הקווים המקבילים של התהליך האישי והשכבתי תורמים ונתרמים מהטיול (חנוכה דרום)?

הערה למדריך/ה: מומלץ לבקש מכל משתתף/ת לענות על השאלות ברמה אישית ואחר כל לדון על הדברים.

**מתודה 3- התבוננות**

0נחלק למשתתפים/ות דף התבוננות אישי לקראת חנוכה דרום בהתייחסות לרציונל השכבתי וביחס למטרות שהמדריך/ה רוצה להגשים. נאפשר למדריכים/ות זמן מספק ונדגיש את חשיבות האפיון השכבתי אל מול המטרות שמוצבות ושיציבו כמדריכים/ות לטיול עצמו ואל מול השנה כולה.

הערות למדריך/ה: ישנן שתי גרסאות לדף ההתבוננות- האחת למדריכי/ות שכבה והשנייה למרכז/ת בוגר/ת שכחלק מתפקידו/ה משמש/ת כראש/ת צוות מדריכי/ות השכבה בשבט.

**מתודה 4- דיון בשאלה + שיתוף.**

בתום הזמן נחזור למליאה. נאפשר למי שרוצה לשתף ונשאל: **מה תיחשב בעיניי הצלחה של טיול חנוכ"ד?**

**נספחים:**

**שכבת השישיות**- במסגרת שנת השישיות החניכים/ות חווים/ות תהליך מעבר ממובלים/ות למובילים/ות. עם כניסתם/ן לשכב"ג נרצה לחזק את הקשר בין דמות בוגרת מהצוות המוביל בשבט לבין החניך/ה. נשאף לשלב את מדריך/ת השישיות כבר במהלך סוף שנת החמישיות על מנת לייצר מעבר הדרגתי ולהקל על כניסתם/ן לשכב"ג. ניצור מעטפת של הנחייה וליווי אשר תעצים את קבוצת השווים/ות ואת חווית החניכּות החיובית ביחס לתפקיד המעשי בשבט תוך חיבור וזיקה להנהגה וברוח ערכי התנועה. הכניסה לשכב"ג תדרוש מאיתנו לשים דגש על התא הקבוצתי ובד בבד לחזק את תחושת השייכות של החניך/ה לשכבה ושל השכבה לשבט. השישיות היא השכבה הצעירה ביותר בשכב“ג, הנכנסת למארג חברתי קיים וניזונה מקודי ההתנהגות הנהוגים בו. על כן נשאף לקדם בקרבם/ן את היכולת לבחור בעצמם/ן את ההתנהגויות האישיות והקבוצתיות, תוך החזקת תפיסת ההכלה לפיה, כל חניך וחניכה בעל/ת ערך שווה בקבוצה.

**שכבת השביעיות-** שנת השביעיות היא השנה השנייה של החניכים/ות בשכב"ג, אליה הם/ן מגיעים/ות אחרי שהתמקמו במארג החברתי וצברו ניסיון בתפקיד המעשי בשבט. במסגרת שנה זו נרצה להרחיב את תפיסת האחריות של חניכי/ות השביעיות כלפי הובלת השבט, כמו גם כלפי השותפות ההנהגתית. נשאף להגביר את מעורבות החניכים/ות בתהליכים שבטיים ושכב"גיים חיובים ושוויוניים. בתוך כך נעסוק בנושאים כגון עיצוב הזהות השכבתית, חיבור שכבת השישיות לשכב"ג והובלת תהליכים שבטיים פנימיים וקהילתיים. במהלך שנת השביעיות נמנף את ההזדמנות לעיצוב עולמו הפנימי של כל חניך וחניכה, נרחיב את תחומי העניין אשר יסייעו לו/ה בכך ונעצים את יכולת הבחירה העצמאית. כפועל יוצא מכך נמשיך לקדם את השיח על תהליך היציאה לשנת השירות ולמסגרות הגשמה נוספות הן ברמת הליווי הפרטני והן ברמת השיח הקבוצתי, נעסוק ב נושאים של גיבוש זהות ודעות, נחשוף את החניכים/ות לתכנים פוליטיים-חברתיים -אזרחיים ונעמיק עימם/ן את החשיבה על אזרחות פעילה ומקום הצופים בעיצובה, כל זה תוך עידוד הטלת ספק ופיתוח חשיבה ביקורתית.

**שכבת השמיניות-** שנת השמיניות תוקדש לשני תהליכים מרכזיים מקבילים: תהליך פרידה מהשבט, מהחוויה הצופית ומה“נעורים“, לצד תהליך סיום ”המסע“ והגעה אל דמות הצופה הבוגר/ת. בשנה זו נתמקד בהכנה לחיים בוגרים משמעותיים הן בנתיבי המשך(צבא, מכינות, ש“ש והן כאזרח/ית פעיל/ה, מועיל/ה ומעורב/ת בחברה. נייצר פלטפורמה בעבור החניכים/ות לבירור מרכיבי אישיותם/ן והאופן בו ירצו להביא אותם לידי ביטוי בהמשך הדרך הן כבוגרי/ות צופים והן כא.נשים עצמאיים/ות בעולם. נדון יחד עם החניכים/ות על הבוגרים/ות שהיו רוצים/ות להיות ועל מקום הקבוצה ביום שאחרי. בד בבד נשאף לקדם עימם/ן את עיצוב ההמשכיות החיובית של השבט תוך ליווים/ן את דור ההמשך והעברת הידע שלהם/ן הלאה. נדגיש את מרכיב האחריות של חניכי/ות שכבת השמיניות על השבט והשכבה ואת היותם/ן מודל לחיקוי. נשאף לתעל את הניסיון של שכבת השמיניות למקומות מצמיחים ולעיצוב חיים חיוביים בשבט גם ביום שאחרי.

.

**נספח 2: דף התבוננות**

**מדריכי/ות שכבה**

**אני**

1. מה המקום שהייתי רוצה לתפוס בתהליך ההכנה לטיול ובטיול עצמו?- מה אני תורם/ת לחניכים/ות בתהליך?
2. מה מרגש אותי בתהליך? מה מרגש אותי בטיול עצמו?
3. איזו חוויה הייתי רוצה שתהיה לחניכים/ות שלי בטיול? עם איזה דברים הייתי רוצה שיצאו מהטיול?
4. מה מפחיד אותי בתהליך ובטיול עצמו? בפן האישי ובפן המקצועי
5. במה אני צריך/ה עזרה לקראת הטיול?
6. איך הרציונל השכבתי מתחבר לציפיות שלי מחנוכה דרום?
7. על איזה שלושה דברים חשוב לי לשים זרקור/לתת תשומת לב בתהליך- במישור האישי?
8. מה תיחשב בעיניי הצלחה של הטיול?

**השכבה שלי**

1. איזה מקום הייתי רוצה שהשכבה תתפוס בטיול? כיצד איישם את זה?
2. האם השכבה שלי מוכנה חברתית לצאת לטיול?
3. מה החוזקות של השכבה שלי? מה החולשות של השכבה שלי? כיצד אלה ישפיעו על תהליך ההכנה ועל טיול הביצוע?
4. כיצד התרבות השבטית מוטמעת בשכבה שלי? כמה השכבה שלי תורמת לתרבות השבטית והאם לטובה או לרעה?
5. מה האתגר שהשכבה שלי ניצבת בפניו בטיול? מה יעזור לה לצלוח את האתגר?
6. על איזה שלושה דברים חשוב לי לשים זרקור/לתת תשומת לב בתהליך- במישור השכבתי
7. מה השכבה שלי צריכה ממני בטיול הזה?
8. לאילו חניכים/ות חשוב שאשים לב? מדוע?
9. מה תיחשב בעיניי השכבה שלי הצלחה- מה צריך להיחשב בעיניי השכבה שלי כהצלחה?

**תוספת למרכזים/ות בוגרים/ות**

**הצוות הבוגר שלי- מדריכי/ות השכבה האחרים/ות**

1. על איזה שלושה דברים חשוב לי לשים זרקור/לתת תשומת לב בתהליך?- במישור הצוות הבוגר
2. איזה רוח הייתי רוצה שתוביל את הצוות הבוגר בתהליך הטיול ובטיול עצמו כאמירה צוותית-שבטית?
3. מה הצוות שלי צריך ממני? איך אני יכול לעזור להם/ן?
4. מה כל אחד/ת מהצוות הבוגר מביא איתו לצוות הבוגר? מה כל אחד מביא לשכבה שלו/ה?
5. מה האתגרים העומדים בפני מדריכי/ות השכבה בצוות הבוגר שלי בכל שכבה?
6. כיצד אייצר טיול משמעותי בתפיסה השכב"גית וכזה שיתרום לשכב"ג כיחידה אחת?
7. האם אני יכול/ה לקדם את מדריכי/ות השכבה של הצוות בפן האישי דרך התהליך של הטיול?
8. מה תיחשב בעיניי חברי/ות הצוות הבוגר שלי כהצלחה?